b'\n_START_ARTICLE_\nBitka pri Piranu\n_START_SECTION_\nStanje na Jadranu pred bitko\n_START_PARAGRAPH_\nV \xc4\x8dasu francoske revolucije in po njej je na Jadranskem morju gospodovala majhna avstrijska mornarica, ki je nadzorovala obale od Trsta do Kotorja. To ozemlje se ji je med drugo koalicijsko vojno \xc5\xa1e nekoliko pove\xc4\x8dalo, ob pomo\xc4\x8di angle\xc5\xa1kega in ruskega ladjevja. Ko se je Napoleon vrnil iz Egipta in si je v bitki pri Marengu izbojeval \xc5\xa1e eno zmago, so se za\xc4\x8dele avstrijske \xc4\x8dete umikati iz Italije. Po sklenitvi miru s Napoleonom pa je Avstrija zaradi pomanjkanja topov razoro\xc5\xbeila ve\xc4\x8dino ladij in tako ostala brez vojnega ladjevja. Njeno mesto pa so ponekod zasedle francoske enote. Po izbruhu tretje koalicijske vojne s Francijo, leta 1805, so francoske ladje za\xc4\x8dele \xc5\xa1e bolj pogosto  prihajati v Jadransko morje in za\xc4\x8dele ogro\xc5\xbeati pomorsko trgovino. Z mirom v Bratislavi je Napoleon dobil Istro, Dalmacijo in Boko Kotorsko. Tako je Jadransko morje kar naenkrat postalo boji\xc5\xa1\xc4\x8de, na katerem so se spopadale francoske ladje na eni strani ter angle\xc5\xa1ke in ruske ladje na drugi strani. Rusi so si za opori\xc5\xa1\xc4\x8de izbrali Krf, od koder so izvajali razli\xc4\x8dne bojne in ne bojne operacije po Hrva\xc5\xa1kem primorju. Po odhodu ruskega ladjevja so v Jadransko morje zaplule britanske vojne ladje z namenom, da bi razbile francosko pomorsko blokado. Samo v 18 mesecih so te popolnoma zagospodarile na Jadranu, \xc4\x8deprav so imeli Francozi pod svojo oblastjo vsa pristani\xc5\xa1\xc4\x8da in celotno obalo, razen otoka Vis, ki so ga Britanci zaradi vedno bolj rasto\xc4\x8de trgovine leta 1809 zavzeli. 17. oktobra 1810 so ga Francozi neslavno oplenili. Ker Napoleon nad tem dejanjem ni bil najbolj zadovoljen, je ukazal zavzetje Visa. Tako je 14. marca 1811 pri\xc5\xa1lo do bitke pri Peklenskih otokih, v kateri je bilo francosko ladjevje v bitki z angle\xc5\xa1kim popolnoma pora\xc5\xbeeno. Po tej bitki se je angle\xc5\xa1ka mo\xc4\x8d nad Jadranom \xc5\xa1e bolj pove\xc4\x8dala in postalo je le \xc5\xa1e vpra\xc5\xa1anje \xc4\x8dasa, kdaj bo pri\xc5\xa1lo do nove bitke.\n_START_SECTION_\nBitka\n_START_PARAGRAPH_\nFrancozi se niso mogli sprijazniti s tem stanjem, zato je Napoleon od svojih poveljnikov zahteval, da temu \xc4\x8dim prej napravijo konec. Pod tem pritiskom so se Francozi lotili gradnje novih vojnih ladij v bene\xc5\xa1ki ladjedelnici. Poleg nekaj manj\xc5\xa1ih ladij so zgradili \xc5\xa1e nekaj ve\xc4\x8djih bojnih ladij, s katerimi naj bi si spet zagotovili prevlado na Jadranu. Pri tem pa so se mo\xc4\x8dno u\xc5\xa1teli, saj so angle\xc5\xa1ki vohuni budno spremljali dogajanje v ladjedelnici in pristani\xc5\xa1\xc4\x8du. Ti so posredovali vest, da bo pristani\xc5\xa1\xc4\x8de, na svoji prvi poizkusni plovbi, zapustila mo\xc4\x8dno oboro\xc5\xbeena linijska ladja Rivoli. Prav to je bil trenutek, ko je bila ladja naj\xc5\xa1ibkej\xc5\xa1a, zato so Angle\xc5\xbei nemudoma poslali v zasedo svojo linijsko ladjo HMS Victorious, ki jo je spremljal brig HMS Weazel, zgrajen 1805._NEWLINE_Po pri\xc4\x8dakovanju britanskega poveljnika je Rivoli s spremljevalnimi ladjami v gosti megli izplula iz Benetk in za\xc4\x8dela na\xc4\x8drtovano plovbo po Severnem Jadranu. Toda pred Piranom sta jo pri\xc4\x8dakali obe angle\xc5\xa1ki ladji in jo takoj napadli, kljub temu, da so imeli Francozi o\xc4\x8ditno premo\xc4\x8d, saj je bila Rivoli mo\xc4\x8dno oboro\xc5\xbeena. Njena posadka je \xc5\xa1tela 800 mo\xc5\xbe, poleg tega pa so jo spremljali \xc5\xa1e trije francoski brigi in dve topnja\xc4\x8di. Francozi so mislili, da so v bli\xc5\xbeini svojih pristani\xc5\xa1\xc4\x8d varni, zato se dveh angle\xc5\xa1kih bojnih ladij niso posebno bali. Tako je 22. februarja 1812 pri\xc5\xa1lo do bitke pri Piranu, edine pomorske bitke v slovenskem morju. _NEWLINE_V bitki je angle\xc5\xa1ki brig HMS Weazel napadel tri francoske brige, linijska ladja HMS Victorious pa je napadla francosko linijsko ladjo Rivoli. Iz minute v minuto je postajala bitka vedno bolj divja. Z natan\xc4\x8dnim streljanjem iz majhne razdalje se je angle\xc5\xa1kemu brigu HMS Weazel posre\xc4\x8dilo zadeti skladi\xc5\xa1\xc4\x8de streliva na francoskem brigu Mercure, ki je nato eksplodiral skupaj z ve\xc4\x8dino svoje posadke, druga dva pa sta se po eksploziji umaknila iz boja. Le ladja Rivoli se je bojevala naprej. Bitka je trajala ve\xc4\x8d kot \xc5\xa1est ur, nova in neizku\xc5\xa1ena francoska posadka proti zelo izku\xc5\xa1enim in prekaljenim angle\xc5\xa1kim topni\xc4\x8darjem pa ni imela nobenih mo\xc5\xbenosti. Iz ure v uro se je ladja spreminjala v kup plavajo\xc4\x8dih razbitin. Med obstreljevanjem je padel poveljnik ter ve\xc4\x8dina oficirjev in podoficirjev. Polo\xc5\xbeaj je postajal vedno bolj brezupen, zato so je posadka odlo\xc4\x8dila, da spusti zastavo in se vda.\n_START_SECTION_\nDogodki po bitki\n_START_PARAGRAPH_\nPo bitki so Angle\xc5\xbei Rivoli zaplenili in jo kljub francoskim obalnim opori\xc5\xa1\xc4\x8dem sre\xc4\x8dno odvlekli na Vis. Zaradi slabe obve\xc5\xa1\xc4\x8denosti je na otoku zavladala panika, saj angle\xc5\xa1ka oto\xc5\xa1ka posadka ni bila obve\xc5\xa1\xc4\x8dena o zmagi. V nekaj urah je na otoku zavladalo prava bojna pripravljenost, prebivalstvo pa je zapustilo mesto in zbe\xc5\xbealo v notranjost otoka. Kmalu pa se je nesporazum razjasnil in britanske ladje so brez te\xc5\xbeav zaplule v pristani\xc5\xa1\xc4\x8de. _NEWLINE_Francozi so bili nad izidom bitke razo\xc4\x8darani, \xc5\xa1e posebej je bil besen mar\xc5\xa1al de Marmont, ki je v naslednjih dneh izdal dekret, da bodo tihotapljenje oz. trgovino, ki je lomila celinsko blokado, kaznovali s smrtjo. Vendar to ni veliko pomagalo, saj se je trgovina zaradi angle\xc5\xa1ke voja\xc5\xa1ke za\xc5\xa1\xc4\x8dite v naslednjih mesecih \xc5\xa1e pove\xc4\x8dala. Leta 1813 so Angle\xc5\xbei zasedli nekatere kraje na Bra\xc4\x8du, Kor\xc4\x8duli, Lastovu, Ugljanu in Mljetu in celoten otok Hvar. Po propadu Napoleonove Francije in dunajskem kongresu so Angle\xc5\xbei Vis in druge otoke izro\xc4\x8dili Avstriji.'